Henn Voolaid

**Henn Voolaid** (4. märts 1943 Viljandi – 21. november 2024) oli eesti füüsik. 

## Hariduskäik

Lõpetas 1961. aastal Viljandi 2. Keskkooli ning 1967. aastal Tartu Riikliku Ülikooli füüsikaosakonna optika ja spektroskoopia erialal. 

Aastast 1977 füüsika-matemaatika kandidaat, väitekiri luminestsentsi kiirgus- ja haardetsentritest CaS fosfoorides (vene keeles). 

Kvalifikatsiooni tõstnud: Leningradi Ülikool (1980), Moskva Riiklik Ülikool (1981), Kiievi Ülikool (1985), Turu Ülikool (1989, 2001), Helsingi Ülikool (1995, 1997). 

## Töökäik

Suunati tööle TRÜ üldfüüsika kateedrisse õppejõuks (assistent). Sai 1980. aastal TRÜ üldfüüsika kateedri dotsendiks. Olnud Tartu Ülikooli üldfüüsika kateedri juhataja (1984–1993), TÜ füüsika-keemiateaduskonna dekaan (1988–1993), LoTe koolifüüsika keskuse juhataja (1996–2013).

Ta töötas Tartu Ülikooli loodus- ja tehnoloogiateaduskonnas (LOTE) koolifüüsika keskuses füüsika didaktika lektorina. Põhitöö oli tulevastele füüsikaõpetajatele füüsika ja selle õpetamise õpetamine.

Õpetas Tartu Ülikoolis üle 30 kursuse füüsikutele, bioloogidele, arstidele, farmatseutidele, loodusteaduste õpetajatele. Tema juhendamisel on kaitstud üle 50 diplomitöö, üle 20 bakalaureusetöö, 9 teadusmagistritööd, 15 magistritööd ja 1 doktoritöö.

## Muu erialane tegevus

Olnud Eesti koolinoorte füüsikaolümpiaadi žürii esimees (1968, 2003) ja liige (1969–2004), Eesti füüsika teaduslik-metoodilise nõukogu liige (1978–1990), NSV Liidu Balti tsooni ja Valgevene NSV füüsika-teaduslik-metoodilise nõukogu praktikumide sektsiooni juhataja (1985–1990), ETV telekooli füüsikasaadete autoreid (1986–1989), füüsikaalase õppekirjanduse autor ja väljaandmise korraldaja (alates 1988), Eesti koolifüüsika kontseptsiooni autoreid (1991), Eesti koolifüüsika ainekava töörühma juht (1993–1996), Eesti Koolifüüsika Ühingu juhataja (1995–2000), Eesti koolifüüsika ainenõukogu esimees ja liige (1996–2003), Foucault’ pendli ülesseadmise ja tutvustamise korraldaja Tartu Ülikooli füüsikahoones Tartus Tähe 4 (1999–2014), teaduskeskuse Ahhaa teadusnõukogu liige (2000–2008), füüsika riigieksamikomisjoni liige (2002–2009), Eesti noorteadlaste konkursi žürii liige (2005–2013), ajakirja The Science Education Review toimetuskolleegiumi liige (alates 2007).

## Teadustöö

Uurimisvaldkonnad: laia keelutsooniga pooljuhtide fotoluminestsents; füüsikaõppe efektiivsuse tõstmise võimalused kesk- ja kõrgkoolis; Eesti õpilaste füüsikalised väärarusaamad; loodusteadusliku mõtlemisviisi kujundamine koolifüüsikas.

Olnud kahe ETF teadusgrandi hoidja: "Eesti kooliõpilase loodusteadusliku mõtlemisviisi (LTMV) kujundamine füüsika ulatuslikumal seostamisel teiste loodusainetega (1998–2000)" ja "Füüsikalised väärkontseptsioonid ja väärkasutused ning nende mõju õpitulemustele (2002–2005)".

## Teoseid

Avaldanud üle 70 teadusartikli ning üle 40 õpiku ja õppevahendi gümnaasiumile, kutsekoolile või kõrgkoolile.
*K.-S. Rebane, A. Ots, H. Voolaid. The Spectroscopy of Colour Centres in ZnS and CaS. J. Luminescence 11, 271, 1976
*P. Paris, H. Voolaid. Optika praktikum IV, Tartu 1982. (64 lk)
*H. Voolaid. Mõõtevigade hindamine füüsika praktikumis. Tartu 1986 (54 lk)
*E. Pärtel, K. Timpmann, H. Voolaid. Üldhariduskooli programmid. Füüsika. Kontseptsioon ja programmid 8. – 12. klassile. EÕK, Tallinn 1991
*G. Karu, E. Pärtel, L. Tambek, K. Timpmann, H. Voolaid. Füüsika. Põhikooli ja gümnaasiumi ainekava. Projekt. Põhikooli ja gümnaasiumi õppekava. Projekt. 173 – 198, Riigi Kooliamet, Tallinn 1995
*H. Voolaid. Kalevipoja mõõtmete hindamine. Jõgeva valla ajaloo- ja muuseumisõprade ühingu "Ambior" I album. Jõgeva 
*H. Voolaid, K. Tarkpea, O. Krikmann, A. Luik, E. Pärtel, J. Susi, M. Seeba, U. Tamm, K. Timpmann, E. Ööpik. Loodusteaduslik mõtlemisviis koolifüüsikas. EFS aastaraamat 1999, 99 – 108, Tartu 2000
*H. Voolaid. Füüsika töövihik kutseõppeasutustele. I osa. Tartu, Atlex, 2003 (68 lk)
*H. Voolaid. Füüsika XI klassile. Optika. Õpetajaraamat. Tallinn, Koolibri, 2003 (72 lk)
*K. Tarkpea, H. Voolaid. Füüsika käsiraamat. Tallinn, Koolibri, 2002
*O. Krikmann, J. Susi, H. Voolaid. Misconceptions in Physics Explored using Neutral Chosen Answer Tests. 5th IOSTE Eastern and Central European Symposium. Europe needs more scientist. Tartu 2007. pp 128 – 133
*H. Voolaid. Füüsika XI klassile. Optika. 3. parandatud ja täiendatud trükk, Tallinn, Koolibri, 2008, 112 lk
*H. Voolaid. Geomeetriline optika. TÜ, Teaduskool, 2008
*Ganina, Svetlana, Voolaid, Henn (2011). Impact of Problem Solving on the Effectiveness of Studying Physics. An Example of Dispersed Data Problems. Journal of Science Education, 12(2), 72 – 75 
*Henn Voolaid, Svetlana Ganina, Füüsika ülesannete kogumik, Tartu, Atlex, 2011, 152 lk
*K. Tarkpea, H. Voolaid. Elektromagnetism. Füüsika õpik gümnaasiumile. Tallinn, Maurus, 2013 (148 lk)
*H. Voolaid. Kas sina tead? Huvitav füüsika meie ümber. Tartu, Atlex, 2014 (80 lk)

## Tunnustus

*2020 teenetemärk "100 semestrit Tartu Ülikoolis"
*2013 Tartu Ülikooli medal
*2009 TÜ *realia et naturalia* valdkonna aasta õppejõud.
*2008 Tartu Ülikooli aumärk
*2005 Eesti Füüsikaseltsi aukiri 
*2001 Valgetähe V klassi teenetemärk
*2000 Eesti Füüsikaseltsi aukiri

## Isiklikku
Tema isa oli sõjaväelane.

Tema abikaasa Kaie Voolaid (sündinud 1942) oli Eesti Spordimuuseumi kauaaegne peavarahoidja ja teadur; neil on pojad Kalle Voolaid (spordiajaloolane, Eesti Spordimuuseumi teadussekretär ja teadur) ja Juhan (Tartu Linnavalitsuse keskkonnaspetsialist, kirjanik).

## Viited

## Kirjandus
*1000 tartlast läbi aegade. Tartu 2003. Lk 497
*Eesti entsüklopeedia 14. Tallinn 2000. Lk 620
*Eesti entsüklopeedia 10. Tallinn 1988. Lk 488
*Tartu Riikliku Ülikooli õppe-teaduskoosseisu biobibliograafia nimestik 1944–1980. Tartu 1987. Lk 287

## Välislingid
*Eesti teaduse biograafiline leksikon, 4. köide. Lk 1363